„Zöld Manó” a balatonberényi Óvodában!  [image: image1.jpg]



Immáron 5. alkalommal látogatott el Óvodánkba a „Zöld Manó”!Persze csak jelképesen! Környezetvédelemre és egészséges életmódra nevelés keretén belül játékos vetélkedőre hívtuk a környező Óvodákat, melyekből szép számmal jelentek meg a kis lurkók. Kíváncsian és felfedezésre vágyva léptek be Óvodánk udvarára és amíg az összes csapat meg nem érkezett, udvari játékainkat vették birtokba. Érkeztek vendégek a marcali Tündérkert, Mesepark, a balatonszentgyörgyi Margaréta Óvodából, melyhez a „házigazda”balatonberényi csapat csatlakozott. A zenés nyitótánc után megkezdődött a kalandtúra, az állomások felfedezése a gyermekek számára elkészített térképek segítségével. Aztán elindultak a csapatok egymás után, hogy a különböző játékos, ügyességi állomásokat felfedezzék és a rájuk váró feladatokat teljesítsék. Jutalmuk nem maradt el, hiszen rengeteg meglepetés várta őket. Mire visszaértek az Óvodába friss kalács, sütemény, szörp, ásványvíz, Túró Rudi kínálkozott a megterített asztalokon. A meglepetések sorozatát a gyerekek örömére a fagyi zárta.
Az összes csapat megérkezése után eredményhirdetés következett, melyben okleveleket, fejlesztőjátékokat tartalmazó ajándékcsomagot vehettek át – a Harmónia Óvoda támogatásával - a csapatkapitányok. A gyerekek nagyon jól érezték magukat, számukra mindez játék és szórakozás volt, azonban elmondhatjuk, hogy mindeközben sokat tanultak, s talán majd ők figyelmeztetnek minket, hogy ne szemeteljünk, s hogy a hulladékokat válogassuk szét, hiszen azok a szép színes hulladékgyűjtők ezért vannak!

Ezúton szeretnénk köszönetet mondani támogatóinknak, akik nélkül nem jöhetett volna  létre sikeresen záródó rendezvényünk.

Reméljük, hogy jövőre is legalább ilyen szép számban látogatnak el hozzánk a játékos kalandra vágyó kisgyermekek!

